METODE I STRATEGIJE / ANALIZE I GRAFIČKI PRIKAZI

**ŠEST ŠEŠIRA ZA RAZMIŠLJANJE -**  EDWARD DE BONO

**Šest šešira** je kretivna tehnika za rješavanje problema zasnovana na teoriji Edwarda de Bono-a o lateralnom (paralelnom) mišljenju. Za razliku od pristupa u rješavanju problema suočavanjem i sukobljavanjem mišljenja, ova tehnika omogućava djeci da sarađuju, sagledavajući problem iz različitih perspektiva.

Za početak je važno da svaki učenik/ca prođe kroz svih šest pristupa u sagledavanju problema (možete svaki dan posvetiti samo jednom šeširu). Tehnika se može koristiti na zarličite načine: svaka grupa može dobiti jednu karticu sa šeširom određene boje i opisom postupka. U tom slučaju odjeljenje je podijeljeno u šest grupa, a svaka grupa prakticira jedan od pristupa problemu.

Druga mogućnost je da imamo šestočlane grupe unutar koje svatko dobije jedan od šešira, i doprinosi diskusiji iz svog ugla, dok du drugoj situaciji cijela grupa može preuzeti prvo ulogu „bijelog šešira“ i prikupiti sve informacije, a zatim preći na ostale šešire i sl.

**BIJELI ŠEŠIR** zanimaju informacije**.** Kada stavimo bijeli šešir tada postavljamo neka od slijedećih pitanja: Što znamo? Koje informacije trebamo? Što bismo trebali pitati?

Bijeli šešir se koristi kako bi usmjerili pažnju na informacije koje imamo ili nam nedostaju.

**CRVENI ŠEŠIR** upućuje na vatru i toplinu, i povezan je sa **osjećajima i intuicijom**.

Svaka osoba ima određena osjećanja u vezi sa predmetom analize ili izučavanja, i crveni šešir nam daje dozvolu da ih iskažemo i uzmemo u obzir prilikom analize.

Crna boja nas podsjeća na plašt. **CRNI ŠEŠIR** naspoziva na oprez, aliičuva od nepromišljenih odluka koje bi mogle biti štetne. Crni šešir nas upozorava na rizik i na moguće nedostatke naših odluka. Zadatak je da analiziramo probleme koji se mogu pojaviti, poteškoće na koje možemo naići, kao i posljedice koje bi mogle proizaći iz promjena, kao bismo ih preduprijedili.

Žuto podsjeća na sunce i optimizam. Pod **ŽUTIM ŠEŠIROM** nastojimo pronaći sve ono što je pozitivno. To možemo učiniti postavljajući neka od slijedećih pitanja: Što su prednosti? Tko će imati koristi? Koje pozitivne stvari mogu proizaći? Koje su ostale vrijednosti o kojima govorimo?

Zeleno podsjeća na vegetaciju koja upućuje na rast, energiju i život. **ZELENI ŠEŠIR** je kreativni šešir. On je namijenjen planiranju i stvaranju novih ideja. Razmišljajući iz perspektive zelenog šešira možemo predlagati promjene i alternative predloženim idejama, ma kako „lude“ i kreativne one bile. On nam omogućuje da sagledamo niz različitih prilika i rješenja koja bi mogla postojati.

**PLAVI ŠEŠIR** je namijenjen razmatranju samog procesa mišljenja**.** Npr. možemo se zapitati što ćemo sljedeće učiniti, ili u čemu smo do sada uspjeli. Plavi šešir možemo koristiti na početku rasprave kako bismo odlučili o čemu ćemo raspravljati i što očekujemo od rasprave. On nam može pomoći u dogovaranju rasporeda korištenja ostalih šešira. Plavi šešir može poslužiti za razmatranje učinjenog na kraju rasprave.

**PRIMJER PRIMJENE**

Amira Čejvan

Nastavna jedinica: Kućni ljubimci: Pas, da ili ne?

Primjer za 2. razred

Koncept: Pas kao kućni ljubimac

**Primjer primjene**

Na ovom času ćemo pokušati dati odgovor na važna pitanja sa kojima se suočava neko ko želi nabaviti psa kao kućnog ljubimca.

Kako bismo uspjeli pronaći odgovore na što više pitanja, podijelit ćemo se u šest grupa sa po 3-4 člana. Svaka grupa će razmatrati ovo pitanje sa jedne perspektive, koristeći šešir određene boje. Svi razmišljamo o istoj temi, ali na drugačiji način.

Svaka grupa učenika dobije nastavni listić sa određenom bojom šešira, kratkim opisom načina na koji treba razmišljati kada se koristi boja šešira koji su dobili, kao i sa nekoliko formulisanih pitanja koja će im pomoći da glavnu temu sagledaju iz ugla svog šešira.

**BIJELI ŠEŠIR**: Bijeli šešir zanimaju informacije ili podaci o psima. Kada „stavimo bijeli šešir na glavu“ tada pokušavamo pronaći odgovore na neka od sljedećih pitanja:

* *Šta sve znamo o psima?*
* *Da li svi psi mogu biti kućni ljubimci?*
* *Šta sve trebamo osigurati u svom domu kako bi stvorili uslove za psa, kao kućnog jubimca?*
* *Koje su sve obaveze odraslih prema psima, kao kućnim ljubimcima?*
* *Da li pas, kao kućni ljubimac znači dodatni trošak za porodicu?*

**CRNI ŠEŠIR** nas poziva na oprez. On nas čuva od nepromišljenih odluka koje bi mogle biti štetne, odnosno upozirava na rizik i na moguće nedostatke naših odluka. Radeći u grupi pokušajte pronaći odgovore na sljedeća pitanja:

* *Zašto i kada ne bi bilo dobro imati psa za kućnog ljubimca?*
* *Šta možete uraditi u situaciji kada roditelji i ostali članovi porodice nisu saglasni da u domu imate psa kao kućnog ljubimca?*
* *Da li pas može na bilo koji način štetno uticati na članove porodice (alergija, neko u porodici ima strah od pasa, nedostatak prostora u vašem domu)?*
* *Postoji li spremnost nekog od ukućana da svakodnevno brine o psu?*

**ZELENI ŠEŠIR**je kreativni šešir. On je zadužen za planiranje i pronalaženje novih ideja. Za uspješno razmišljanje ovim šeširom, trebamo pronaći odgovore na neka od sljedećih pitanja:

* *Koju bi drugu životinju mogli imati kao kućnog ljubimca? (npr: Zašto ne bismo nabavili mačku umjesto psa?)*
* *Na koji način možemo uvjeriti roditelje da promijene odluku, onda kada se ne slažu da imate psa kao kućnog ljubimca?*
* *Šta možemo uraditi u situaciji kada ne postoje nikakvi uslovi za čuvanje bilo koje životnije kao kućnog ljubimca u vašem domu?*

**CRVENI ŠEŠIR podsjeća** na vatru i toplinu. Crveni šešir želi da razmislite o osjećanjima koja vam se jave kada razmišljate o tome da imate psa kao kućnog ljubimca. Neko želi imati psa, neko ne želi.

Vaši osjećaji postoje i crveni šešir vam daje dozvolu da ih iskažete dajući odgovor na sljedeća pitanja:

* *Koji su osnovni razlozi zbog kojih volimo/želimo da imamo pse?*
* *Postoje li razlozi zbog kojih neko ne voli pse?*
* *Da li bi pas usrećio i ostale članove tvoje porodice?*
* *Kako možemo pomoći nekom ko se boji ili ne voli pse?*
* *Kako će pas uticati na odnose u našoj porodici?*

**ŽUTI ŠEŠIR**: želi pronaći sve ono što je pozitivno u vezi pasa kao kućnih ljubimaca. To možemo učiniti dajući odgovor na sljedeća pitanja:

* *Šta su najveće prednosti pasa, kao kućnih ljubimaca?*
* *Koji su razlozi zbog kojih bi neko trebao imati psa kao kućnog ljubimca?“*
* *Osmislite šta sve dobro može prizaći iz čuvanja psa kao kućnog ljubimca.*

**PLAVI ŠEŠIR** je rezervisan za nastavnika/nastavnicu, iliučenika koji je zadužen za razmatranju samog procesa rasprave i razmišljanja. Plavi šešir može poslužiti kako bismo osigurali da svi u grupi govore, da je posao ravnomjerno raspoređen, i za razmatranje procesa i rezultata rada na kraju rasprave.

**DODATNE IDEJE ZA PRIMJENU**

Druga verzija korištenja ove tehnike bila bi da šeširi kruže po grupama i da svaka grupa razmišlja s apsekta svakog od šešira a ne da jedna grupa razmišlja iz perspektive samo jednog odabranog šešira.

Na kraju će svaka grupa izložiti svoje zaključke.

U fazi refleksije možemo izdvojiti prednosti i nedostatke držanja psa kao kućnog ljubimca.

U dijelu školske zadaće, učenicima možemo dati zadatak da anketiraju roditelje o čuvanjupsa u kući (dobre, loše strane, osjećanja...).